Borupgård (Sthens Sogn)

Borupgård er et gods (oprindeligt en fæstegård) med en lang historie. Den er nu  Comwell Hotel Borupgaard.

Gården ligger i Sthens Sogn i Helsingør Kommune og lå til 1977 i Egebæksvang Sogn og til 1928 i Tikøb Sogn.

Historie 
Borupgaard ved Snekkersten hører til landets ældste bebyggelser. Fra Valdemar Sejrs tid er overleveret navneformen Bothorp 1211. Gården hører til torp-gruppen af danske stednavne og har sin oprindelse måske helt tilbage til omkring år 1000, hvor den store nyopdyrkning begyndte.

I det 12. århundrede hørte Borup og dens jord under Esrom Kloster. Senere nævnes den i privilegier til Roskildebisperne som Absalon og Peder Sunesen.  Fra den senere del af middelalderen hører man ikke noget til gården. Det er først i midten af det 16. århundrede gården atter dukker op i dokumenterne, og fra da af omtales den jævnligt til ca. 1800. Derefter foreligger der lidt bedre oplysninger om gårdens forhold.

Formentlig ved Reformationen er Borup overgået til privat eje: I slutningen af 1540'erne ejedes den af borger Peder Hanssen i Helsingør. Ved skøde fra den 4. maj 1549 overdrog Peder til kongen ” 1 Gaard kaldet Borup. med Teglgaard og anden tilliggelse – i Tykiøf Sogn”. Som vidner underskrev prominente borgere som borgmestrene Jørgen Kock i Malmø, Poul Hansen og Oluf Skriver i København foruden udstederens bror Christoffer Hanssen. 

Peder Hanssen er formentlig blevet boende på gården, da Kirstine, Peder Hanssens i et kancellibrev udstedt på Frederiksborg den 8. marts 1563 anmodede  om at måtte friholde Borupgaard ”som hun selv bor i, endnu i dette år, for sædvanlig landgilde” 

I 1898 var gården på 27 3/4 tønder hartkorn, 338 tønder land, deraf 8 tønder skov, resten ager.

Ejere af Borupgaard 
 ( -1178) Esrum Kloster
 ( -1290) Ingerd, hr. Barvids enke
 (1290-1536) ? Esrum Kloster
 (1549-1563) Peder Hanssen
 (1563-1568) Kirstine, Peder Hanssens enke
 (1568-1576) Rasmus van Aabenraa
 (1576-1582) Kgl. bygmester Hans Paaske
 (1582-1598) Toldskriver Frederik Leyel
 ( -1771) Skovfoged Thomas Pedersen
 ( -1787) Avlsmand Jens Poulsen 
 (1793-1812) Brændevinsbrænder Johannes Christophersen (fæster indtil 1803, derefter ejer)
 (1812-1813) Søstrene Christophersen (søstre til Johannes C.)
 (1813-1820) Købmand og kgl. Agent Isaach W. Tegner (gift med den ene søster)
 (1820-1829) Christiane Tegner, f. Christophersen (enke efter I.W. Tegner)
 (1829-1844) Peter Wilhelm Tegner (søn af I.W. Tegner)
 (1844-1847) Rasmus Hartvig Rasmussen
 (1847-1854) Erasmus Sigismund Resch
 (1854-1856) Bertel Johannes Bertelsen
 (1856-1870) Constantin Brun
 (1870-1872) Ernst Carl Scheibel
 (1872-1890) Preben baron Wedell-Wedellsborg
 (1890-1899) Severin Segelcke
 (1899-1916) Cand. polyt., direktør Gustav Adolph Hagemann
 (1916-1954) Dr. med. & phil. Karl Albert Hasselbalch (svigersøn)
 (1954-1985) Iver Hagemann Hasselbalch (søn) (jordene solgt i 1965)
 (1985-1987) Monberg & Thorsen A/S
 (1987-2005) K/S DMK-Borupgaard
 (2005-  )   K/S Snekkersten Hotel & Spa

Noter

Kilder 
 Danske Slotte og Herregaarde, Ny samling, første bind – Sjælland og Møn, Alfreds G. Hassings Forlag A/S, København 1944

Ekstern henvisning 
 Borupgaard hjemmeside

Godser i Danmark
Historiske ejendomme i Helsingør Kommune